November | 2017 | Lewies Mymer
November 22, 2017 Lewies Mymer	17 Comments
Ja ja, ek weet daai uitdaging is nou al verby sy sell by date en van die rakke verwyder. Weer reenerig en koud hier in die Overberg, nou krap ek maar in vergange se skrywes en kom op die een af. Ok, hier gaat hy:
Dis jou skuld Bacchus
Dat ek vandag
In die kak is.
En toe doen ek wat ek dink 'n man moet doen as hy in die kak is. Ek sit my beste voet voor. Ek vra hartlik en inniglik ekskuus. Ek maak oggendkoffie en lewer dit af. Ek maak brekfis, weliswaar net muesli en jogurt en melk, maar darem. Ek haal ewe farmaseuties haar vitamiene tablette vir die dag uit, sommer 'n dubbeldosis, en ook allerhande profilaktiese medikasies. Ek sit 'n skoon glas met water daar neer vir die drinkslag. Ek maak die bed op, alleen. Ek vou haar pajamas netjies op en bêre dit onder haar kopkussing. Ek sit tandepasta op haar tandeborsel. Ek borsel nie my tande met haar borsel nie. Ek tel die tydskrifte in die toilet op. Ek vee die toiletbak se rand af en laat die deksel sak. Ek haal die leë toiletrolletjie af en sit 'n nuwe een in. Ek tel my klere van die vloer af op en gooi dit in die wasmandjie. Ek sit die wasmandjie se deksel terug. Ek maak die garage se deur oop. Ek sit haar laptop in die kattebak. Ek probeer haar koebaai soen. Die aand skink ek vir haar 'n glasie van my ses jaar en 'n maand oue KWV, daai wat ek verlede jaar as 5 jaar oue KWV vir my verjaarsdag gekry het. Met vier stukkies ys en 'n katspoegie water. Ek weerstaan wyslik die versoeking om vir my 'n dubbel te gooi.
Sy sit in die woonkamer voor die TV toe ek dit afgee. Sy sit op my plek. Sy swaai die remote soos 'n septer. "Bring vir my 'n stukkie sjokolade, " sê sy. Sonder asseblief. "Twee blokkies". Sy kyk vir my. "Tjik Tjik" tjik sy soos daai merrie in die Toyota advertensie. Chopper kyk op van waar hy op die matjie voor die TV lê. Hy trek sy stert, wat gewoonlik soos 'n windpomp waai in die noordewind, tussen sy bene in. Sy ore hang soos verlepte pampoenblare in 'n hittegolf. Hy sluip soos 'n amoeba by die deur uit. Pamela spring regop, haar ore gespits. Sy kyk my reg in die oë. Ek sweer daar is 'n smaail op haar brakgesig. Chicks stick together. "En dan kom sit jy hier by my en kyk TV, " vervolg Vroukie. "Maar Vroukie, dis dan Pasella. Jy weet ek kan nie daai idiotiese gegrinnik van die aanbieders hanteer nie"
November 21, 2017 Lewies Mymer	18 Comments
Dit was vandag maar koud en reenerig hier in onse kontrei en ek het die meeste van die dag in die garage en in die huis deurgebring. In die garage doenig met goeters wat gebreek het en wat nou na my aandag daaraan reddeloos oopgefok. In die huis met meer intelektueel stimulerende aktiwiteite soos FB,blogs, lees en fliek. Die mal broers Coen se Hail Caesar. Maar toe breek die son deur en ek dwaal in die tuin rond en maak jag op die slakke wat die nattigheid tussen die plante geniet. Ek kry dit nie oor my hart om die godskepseltjies dood te maak nie en dus gooi ek hulle oor die muur na buurman Pieter se erf. Maar vandag is die slakke so lig die effense windjie waai die doppies sommer weer terug. Nadat ek die slakdoppies deeglik bekyk het kom ek tot die konkluisie dat die slakke so lig is van maerte en uitgeteerdheid. Na diepe bepeinsing besef ek hy gooi die slakke natuurlik weer terug in my tuin, en so met die heen en weer gooiery bring die arme slakke soveel tyd in die lug deur dat hulle nie kans kry om te vreet nie!